作者:周密
標題:乳燕飛・賀新郎
內容:波影搖漣甃。趁薰風、一舸來時，翠陰清晝。去郭軒楹才數里，蘚磴松關雲岫。快屐齒、筇枝先後。空半危亭堪聚遠，看洞庭、縹緲爭奇秀。人自老，景如舊。來帆去棹還知否。問古今、幾度斜陽，幾番回首。晚色一川誰管領，都付雨荷煙柳。知我者、燕朋鷗友。笑拍闌干呼范蠡，甚平吳、卻倩垂綸手。籲萬古，付卮酒。